Sassa-toelaes: Duidelikheid oor betaling komPravin Gordhan (22 Februarie 2017) Foto: GCIS Gordhan het egter sy kommer uitgespreek oor etiese probleme met die maatskappye waarop die land gedwing word om te vertrou. Hy het LP’s in die staande komitee oor openbare rekeninge toegespreek en gesê die Suid-Afrikaanse agentskap vir maatskaplike sekerheid (Sassa) se versoek om van normale tenderprosesse af te wyk om ’n kontrak met Cash Paymaster Services (CPS) aan te gaan word nog oorweeg. Volgens Gordhan sal gesprekke tussen Sassa en CPS van voor af begin indien daar aan die versoek gehoor gegee word. “Ons wil so gou as moontlik die onsekerheid uit die weg ruim en vir die 17 miljoen begunstigdes die versekering gee dat hulle op 1 April hul toelaes sal ontvang.” Gordhan het gesê daar sal binne die volgende dae duidelikheid wees oor die betaling. Bathabile Dlamini, minister van maatskaplike ontwikkeling, het Dinsdag in die parlement die blaam vir die Sassa-krisis voor opposisiepartye se deur gelê. Die minister het gesê sy wil “die feite regstel” en het begin deur LP’s te verseker daar is geen krisis by Sassa nie. “Ons het nog deurentyd die regte toelaag aan die regte persoon op die regte tyd en plek betaal sedert Sassa tien jaar gelede op die been gebring is. Ons sal voortgaan om dit te doen, sonder uitsondering, van April af en daarna.” Sy het die verwarring oor die betaling van toelaes op “doemprofete” geblameer, in ŉ oënskynlike verwysing na die opposisiepartye. LP’s van die opposisiepartye het egter volgehou die minister moet bedank.